ROZHODNUTIE KOMISIE
z 13. júna 2005,
ktorým sa povoľuje Belgicku vykonávať ročne iba dve zisťovania o ošípaných
[oznámené pod číslom K(2005) 1747]
(Iba francúzsky a holandský text je autentický)
(Text s významom pre EHP)
(2005/445/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 93/23/EHS z 1. júna 1993 o štatistických zisťovaniach, ktoré sa majú vykonávať v oblasti produkcie ošípaných (1), a najmä na jej článok 1 ods. 2, 3 a 4,
keďže:
(1)
Podľa smernice 93/23/EHS môže Komisia povoliť členským štátom, aby znížili počet zisťovaní o ošípaných na dve za rok a/alebo použili administratívne zdroje namiesto zisťovaní o stavoch s podmienkou, že povinnosti uvedenej smernice budú splnené.
(2)
Na základe rozhodnutia Komisie 2002/442/ES (2) Belgicko už dostalo povolenie na obdobie troch rokov.
(3)
Listom zo 7. decembra 2004 Belgicko podalo žiadosť o predĺženie povolenia udeleného rozhodnutím 2002/442/ES; postúpilo tiež správu získanú týmto rozhodnutím.
(4)
Belgicko predložilo metodologický materiál, ktorý v súlade so smernicou 93/23/EHS zaručuje zachovávanie kvality predbežných odhadov produkcie.
(5)
Belgicku sa povoľuje vykonávať ročne iba dve zisťovania, ktoré sú rozložené na šesť mesiacov, a to v mesiacoch máj/jún a november/december, a používať informačné administratívne zdroje systému nazývaného Sanitel.
(6)
Uvedené rozhodnutie je v súlade so stanoviskom Stáleho výboru pre poľnohospodársku štatistiku, ustanoveného rozhodnutím Rady 72/279/EHS (3),
PRIJALA TOTO ROZHODNUTIE:
Článok 1
Belgicku sa povoľuje vykonávať ročne iba dve zisťovania, ktoré sú rozložené na šesť mesiacov, a to v mesiacoch máj/jún a november/december.
Článok 2
Belgicku sa povoľuje používať informačné administratívne zdroje systému nazývaného Sanitel na vypočítanie predbežných odhadov hrubého domáceho produktu. Belgicko však bude dohliadať na zachovávanie predbežných odhadov hrubého domáceho produktu (HDP) tak, že porovná predbežné odhady HDP a vykonaný HDP a prípadne prispôsobí spôsob výpočtu predbežných odhadov.
Článok 3
Toto rozhodnutie je určené Belgickému kráľovstvu.
V Bruseli 13. júna 2005